**Проф.др Драгана Литричин Дунић**

ddunic@gmail.com

# 12. симпозијум „Хладноће и зиме Ива Андрића и руских нобеловаца“

Москва, 17-20.10.2019.

**Тамничка хладноћа у *Проклетој авлији***

У *Проклетој авлији* јављају се многи опсесивни мотиви Андрићеве прозе: кривица, непромишљен говор, тамница, хладноћа, страх као покретач одбране и напада, кружни карактер људске акције одређен неминовношћу вечитог понављања, „свезнајућа прича“...

Свезнајућа прича је основно начело Андрићеве поетике (у једној од својих последњих приповедака *Слепац* Андрић је употребио овај термин).

Полифонијску загонетност овог сложеног романа или „повести“ (с обзиром на то да се у руској терминологији назив повест даје приповедању средњег обима, на граници новеле и романа) анализираћемо у овом раду на основу поетике простора и мотива хладноће, као и кроз призму имаголошке критике.

У том смислу је значајно издвојити неколико тематских кругова који се посредством овог мотива намећу истраживачкој пажњи:

* Манифестације мотива хладноће и кривице – „хладног таласа страха“ у Андрићевом роману *Проклета авлија*.
* Поетика простора – контраст белине снега и сивила тамнице.

Простор у књижевном делу је најсложенији јер подразумева обиље симболичних функција и посебан однос према временској одредници.

* Прича или говор о *Другом* у имаголошком контексту;

кроз говор о *Другом* оно се поништава и уступа место говору о себи, о свету који нас окружује и односима који се успостављају између света и нас самих (место порекла/ страни простор).

* Алазони – ватрене приче митомана у *Проклетој авлији* насупрот хладној, суровој стварности.Осећање ниже вредности тера „ситне, мале“ људе на причу која их уздиже у очима других. Рај о коме сви митомани сањају најчешће је испуњен женама. Адлерово начело компензације има овде сасвим јасну примену. Потврду за своје вредности, које и не постоје изван њихових прича, траже од слушалаца – намерника који прекраћују тамничко време у Авлији.

.